Årets vakreste Bøker

**Årets vakreste Bøker** et årlig kulturarrangement for visuelt gode bøker i Norge. Arrangementet omfatter en konkurranse, prisutdeling, og fagdag i Oslo hvert år. Årets vakreste Bøker blir administrert av Grafill, interesseorganisasjonen for grafiske designere og illustratører i Norge, i samarbeid med Nasjonalbiblioteket, Den norske Forleggerforening og Tegnerforbundet. 

## Priser og målsetning
Innsendte bøker til konkurransen blir vurdert av en fagjury og premieres innen forskjellige klasser, blant annet faglitteratur, skjønnlitteratur, bokomslag og bildebøker. Av de innsendte bøkene får én bok prisen som *Årets vakreste bok*. I tillegg blir Bokkunstprisen delt ut til en av Norges dyktigste og mest profilerte grafiske formgivere eller illustratører. 

Målsetninga er ifølge vedtektene å fremme god formgivning, materialbruk og helhet, samt bidra til at forlag og forfattere får en felles forståelse for visuell kommunikasjon.

## Historie
Årets vakreste Bøker ble innstiftet av boktrykker Arthur Nelson i 1933. Arrangementet har hatt forskjellige navn og bokkategorier gjennom åra, men de premierte bøkene har alltid representert samtidas viktigste aktører innen bokdesign og illustrasjonskunst. I 1930-åra var det kongen og dronninga som delte ut prisene, og arrangementet var da en av forlagsbransjens viktigste hendelser i løpet av året. Det dabbet noe av etter krigen, men i 1991 overtok Grafill ansvaret for prisen, og interessen er i dag stor. 

I 1956 utgav bokkunstneren og reklametegneren Thorbjørn Egner en oversikt over de premierte bøkene med juryens kommentarer i *Norsk bokkunst: Årets vakreste bøker 1933-1955*.

### Årets vakreste bok (utvalg)
Av de påmeldte bøkene i konkurransen velges én som «Årets vakreste bok». Juryen foretar en totalvurdering på tvers av alle kategoriene når det gjelder estetikk, funksjonalitet, struktur, design, illustrasjon, billedspråk, valg av papir og innbinding i henhold til målgruppa.

* 2002: *[[Bibelen]]*, design av Junn Paasche-Aasen
* 2007: Yokoland (design og illustrasjon) og andre: *Yokoland – as we go up we go down*, Die Gestalten Verlag
* 2008: Øyvind Torseter (illustrasjon og design): *Avstikkere*, Cappelen
* 2009: Pushwagner (illustrasjon og design): *Pushwagners Soft City*, No Comprendo Press
* 2010: Line Bøhmer Løkken (foto og design): *SANDAKER VGS, Portrait of a Norwegian High School*
* 2011: Ken Friedman: *Fluxus Collection*, design ved NODE Berlin Oslo, oppdragsgiver og forlag: Henie Onstad Kunstsenter
* 2012: Ole H. Krokstrand, Øyvind Steen og Magne Magler Wiggen, *Betongoverflater*, Gyldendal Akademisk
* 2013: Øyvind Torseter: *Hullet*
* 2014: Tomas Tranströmer og Robert Bly: *Air Mail. Brev 1964 - 1990*, Flamme Forlag AS
* 2015: Snøhetta (design og direction) Åsne Seierstad og Po Tidholm (forfatter) *Living the Nordic Light*
* 2016: Per Dybvig (illustrasjon og forfatter), *Jegeren – En fortelling fra skogen,* Cappelen Damm
* 2017: Bård Breivik, *I’d love the key to the master lock,* Fagbokforlaget
* 2018: *Det Norske Biblioteket,* Bergen Kjøtt Publishing
* 2019: Line Bøhmer Løkken, *Immersed in Stone – Black Ice,* Multipress
* 2020: Gösta Flemming, *Hope Blinds Reason*, Journal
* 2021: *Beaivváš mánát / Leve blant reptiler,* Mondo Books

## Se også
* Grafill
* Bokkunstprisen
* Visuelt-dagene
*Bokkunst

## Eksterne lenker
* Årets vakreste bøker
* Årets vakreste bøker i 1933 og 1934
* Årets vakreste bøker 2006
* Historien om hvordan Årets vakreste bøker begynte i 1933